เปิดทาง
มีเสียงอื้ออึงมานานว่า คนนี้เส้นใหญ่ คนนั้นก็เส้นใหญ่ คนโน้นแบ็กอัพดี นอนมาในตำแหน่งกรรมการผู้จัดการ
19 ก.ย. 2558

โดย...สปาย008
มีเสียงอื้ออึงมานานว่า คนนี้เส้นใหญ่ คนนั้นก็เส้นใหญ่ คนโน้นแบ็กอัพดี นอนมาในตำแหน่งกรรมการผู้จัดการธนาคารอาคารสงเคราะห์ (ธอส.) แน่นอน
แต่ตอนนี้คนเส้นกวยจั๊บทั้งหลายต้องกลับไปทำเส้นกันใหม่ เพราะ กฤษฎา จีนะวิจารณะ ผอ.สำนักงานเศรษฐกิจการคลัง (สศค.) ได้ยื่นใบลาออกจากประธานสรรหากรรมการผู้จัดการ ธอส.ซะแล้ว โดยให้เหตุผลว่า เพราะเป็นกรรมการแบงก์ชาติอยู่ มาเป็นกรรมการสรรหาเกรงว่าจะขัดแย้งเชิงนโยบาย
ไม่รู้ว่าท่านกฤษฎาจะความรู้สึกช้าไปไหม เพราะเป็นประธานสรรหามาสองเดือนกว่าเพิ่งจะนึกได้ แถมไม่ได้ลาออกคนเดียว พากรรมการคนอื่นลาออกทั้งคณะ ปรากฏการณ์ครั้งนี้ทำให้คาดกันว่า จะทำให้การสมัครเอ็มดี ธอส.รอบที่แล้วเป็นโมฆะ ต้องเปิดรับสมัครใหม่หรือเปล่า
และเป็นการเปิดโอกาสให้ อภิศักดิ์ ตันติวรวงศ์ รมว.คลัง สามารถตั้งคนที่ทำงานเข้าขากันมาเป็นมือไม้ให้รัฐบาล เพราะขุนคลังจิ๋วหลิวเห็นว่า ผู้สมัครทั้ง 5 คน ยังไม่มีใครโดดเด่นผลงานเข้าตาเป็นที่น่าพอใจสักคนเดียว
นอกจากนี้ มีเสียงลือแว่วๆ มาจากซอยอารีย์ ว่า อาจจะมีการเปลี่ยนประธานบอร์ด ธอส. เป็น เลอศักดิ์ จุลเทศ อดีต ผอ.ออมสิน คนใกล้ชิดรองฯ สมคิด อีกด้วย
ข่าวลือจะกลายเป็นข่าวจริงหรือไม่ อีกไม่นานก็รู้ ฮิ ฮิ